送勾熙載赴浙西鹽
作者：陸九淵
朝代：宋

paragraphs: 平分浙江流，東境浮海角。
其民仰魚鹽，久已困征榷。
麥禾與桑麻，耕鋤到嶢埆。
往歲比不登，場圃幾濯濯。
荒政勞廟謀，賑廩開數數。
饑羸不待飽，共感君澤渥。
仁哉覆育恩，所惡吏齷齪。
教詔彌諄諄，聽受祇藐藐。
何知國與民，足己肆貪濁。
流離且未還，已復事椎剝。
按察殊未曾，聖主獨先覺。
重貽宵旰憂，顧盼求卓犖。
君固岷峨英，懷抱富荆璞。
邇來奏對語，朝陽鳴鷟鸑。
鏘然歷帝聰，簡記諒已確。
外臺適虛席，妙選出親擢。
此節豈輕受，委寄重山嶽。
除音九天下，衆論靡瑕駁。
攬轡首越山，青萍方在握。
送君無雜言，當不負所學。